recursal/Fanatic-Fandom huggingface dataset:
Ανέλης

Ανέλης είναι ο *πρόεδρας* των ΑΝΕΛ αλλά και γενικά, το μέλος, ο οπαδός του κόμματος των *εντελώς* *Καμένων Ελλήνων,* που σήμερα, 25/1/18, κλείνουν τρία χρόνια συγκυβέρνησης με τον ΣΥΡΙΖΑ.

##### ΠΑΡΑΔΕΙΓΜΑΤΑ

* Δεν περιμένει τη ψήφο των λεφτ λιμπεραλ ούτε των κεντροαριστερών. Δεξιούς περιμένει βασικά, πρώτα και κύρια τους δικούς του που το 15 δεν πήγαν να ψηφίσουν. Μετα του Λεβέντη του **Ανελη** και της *Χαυγής* και από τους άλλους *ότι κάτσει*. Όσοι νομίζετε ότι τελειωσε η δεξιά στη Ελλάδα να το ξανασκεφτείτε. Εκτός και αν νομίζετε ότι έγινε ΔΗΜΑΡ. Εσ. Ευτυχώς δηλαδή γιατί από αριστερά έχουμε μεγάλη δόση. (Εδώ)
* Εγώ **ΑΝΕΛης** *είμανε /* μου βγήκε και ο Σύριζα, / οι βόμβες δίπλα σκάγανε / μ αδιάφορα εσφύριζα #Kammenos #poetrydayafter (Εδώ)

* -Πως λέγεται αυτό το πολίτευμα που εισαι ελεύθερος να ψηφίσεις οποια κυβερνηση θες, αλλα την οικονομική πολιτικη της θα την ασκεί το Βερολίνο; -το βερολίνο του αριστερού **ανέλη** (Εδώ)
Αληταρία

Η ομάδα από αλήτες ή αυτός που είναι πολύ αλήτης.

ΠΑΡΑΔΕΙΓΜΑΤΑ

1. ΜΙΛΑΜΕ ΓΙΑ **ΑΛΗΤΑΡΙΑ**..!!! ΙΤΑΛΟΙ ΕΘΕΛΟΝΤΕΣ ΠΥΡΟΣΒΕΣΤΕΣ ΕΒΑΖΑΝ ΦΩΤΙΕΣ ΓΙΑ ΝΑ ΠΑΙΡΝΟΥΝ ΑΜΟΙΒΗ ΓΙΑ ΤΗΝ ΚΑΤΑΣΒΕΣΗ. (Από τον Στόχο).
2. Ελπίζουμε να μην έχουν βάση οι δημοσιογραφικές πληροφορίες που κυκλοφορούν και αναφέρουν ότι με εντολή των πολιτικών προϊσταμένων τους, η ένστολη **αληταρία**, προστασίας του συστήματος, θα προχωρήσει σε μια άνευ προηγουμένου απροκάλυπτη και απρόκλητη καταστολή. (Από μπλογκ).
OD

Εισαγόμενη αμερικανική σλανγκιά για *Over-dose* ναρκωτικών ουσιών ή *Over-doing it*. Μπορεί να σημαίνει και το *Online Dating*.

ΠΑΡΑΔΕΙΓΜΑ

Sin Boy, Rina Sari

Απ' το μυαλό μου δε βγαίνει το βράδυ

Που 'πίνα ντουμάνι και σ' είχα πάνω μου, yeah

Δε θέλω με τα λόγια να πω κάτι

Μόνο να σε πιάσω από τη μέση να με νιώσεις βαθιά (βαθιά)

Σου δίνω χύμα όλη την αλήθεια

Τώρα που 'μαι πίτα, τώρα που 'μαι πίτα (πίτα)

Πρόσφερα τα πάντα μα σου 'φταναν τα λίγα

Ήθελες παιχνίδια, μ' έπαιρνες νύχτα

Καθαρός μα νιώθω πως πήρα ecstacy (ecstacy)

**OD**, σε θέλω **Odee**, yeah

Smoking OG, yeah, yeah

Ό, τι κι αν γίνει put it on me, yeah, put it on me

Στο κρεβάτι μου μας παν οι δρόμοι, yeah

Put it on me, yeah, put it on me

Put it on me (Put it on me), put it on me
Αγγελοκρουσμένος

1. Ο εμπνευσμένος, ο ενθουσιασμένος, ο εκστασιασμένος, ο ποιητικός, ο καλλιτεχνικός, αυτός που έχει μυστικιστικές εμπειρίες, που επικοινωνεί με το υπερβατικό.
2. Ο αλλόκοσμος, ο αλαφροΐσκιωτος, ο ονειροπαρμένος.
3. Ο τρελός.
4. Ο επιληπτικός.
5. Αυτός που είναι κοντά στον θάνατο και ψυχορραγεί και έχει δεχτεί το κρούσμα του ψυχοπομπού αγγέλου.

Οι ως άνω σημασίες μπορεί να συνδυάζονται.

ΠΑΡΑΔΕΙΓΜΑΤΑ

1. Ο γερό- Μιχαλούδης γίνεται ο αποδέκτης μιας εξομολόγησης. Τον κοιτάζει γεμάτος τρυφερότητα και του λέει: «Παιδί μου, είσαι **αγγελοκρουσμένος**. Σ’ έχουν ευλογήσει οι αγγέλοι όταν γεννήθηκες κι’ αυτό που έπαθες είναι πάρα πολύ ωραίο.*».*Η μοίρα του θα μιλήσει λίγα χρόνια αργότερα. (Εδώ).
2. Έχει όμως εκτυφλωτικές γυναίκες, ωραίες και θεωρητικές και λιμπιστερές. Πολλές φορές στέκομαι και τις κοιτάζω να περνούν, ενεός κι **αγγελοκρουσμένος** με μούτρα μαλάκα Μπενίνι. (Sraosha για την ερωτική πόλη).
3. "Στείλε τον Αναστάση στη Συναγωγή κι ας ξυπνήσει κάποιον από κει. Πες τους έχουμε έναν δικό τους που είναι κιόλας **αγγελοκρουσμένος**, να μας πούνε τι να κάνουμε. Ή μάλλον, περίμενε, είναι αμαρτία πριν έρθει η ώρα. (Ισίδωρος Ζουργός, *Σκηνές από τον βίο του Ματίας Αλμοσίνο*, Πατάκης, Αθήνα 2014).
4. Συντελέστηκε θαύμα στις 23 Σεπτεμβρίου του 1911 στα ριζά του βράχου. Προσγειώθηκαν άγγελοι. Και πρώτος **αγγελοκρουσμένος** στάθηκε ο ίδιος ο Πάρης Κερκινός. Από το βράδυ εκείνο πίστεψε ακράδαντα, ακλόνητα ότι του 'χε δοθεί το χάρισμα να συγκεντρώνει την ενέργεια όλου του κόσμου και να την εξαπολύει προς οποιαδήποτε κατεύθυνση. (Χρήστος Χωμενίδης, Ο Φοίνικας, Πατάκης, Αθήνα 2018, σ. 238-239).
Αναρχομηδενιστής

Ο **μηδενισμός** ή **νιχιλισμός** είναι φιλοσοφική
 κατεύθυνση που πρεσβεύει την ολοκληρωτική άρνηση κάθε θεωρητικής ή
πρακτικής αξίας. Ο μηδενισμός απορρίπτει και αποδοκιμάζει το περιβάλλον
του, το καταδικάζει απόλυτα, διαμαρτύρεται ή και επαναστατεί εναντίον
του. Τον όρο εισήγαγε ο Ιβάν Τουργκένιεφ για να χαρακτηρίσει τον Μπαζάρωφ, βασικό ήρωα του μυθιστορήματός του *Πατέρες και υιοί* (1862).

Μπορεί να διακριθεί στα παρακάτω είδη:

* Γνωσιολογικός ή θεωρητικός μηδενισμός, ο οποίος δεν παραδέχεται καμιά αλήθεια και ισοδυναμεί με τον απόλυτο σκεπτικισμό.
* Ηθικός μηδενισμός, που απορρίπτει τις ηθικές αξίες και ισοδυναμεί με τον αμοραλισμό.
* Μεταφυσικός μηδενισμός, που αρνείται την ύπαρξη νοήματος στη ζωή, την ύπαρξη του θεού, λογικής τάξης στον κόσμο κτλπ.
* Κοινωνικός μηδενισμός, που απορρίπτει όλους τους κοινωνικούς και πολιτικούς θεσμούς, συγγενεύοντας έτσι με τη φιλοσοφία του Μαξ Στίρνερ.
* Ιστορικός μηδενισμός (στη φιλοσοφία της Ιστορίας), που υποστηρίζει ότι δεν υπάρχει τελικός σκοπός ή νόημα στην ιστορική εξέλιξη και αν υπάρχει τελικός σκοπός, αυτός είναι η καταστροφή και το αδιέξοδο.

Ο μηδενισμός κατείχε σημαντική θέση στη φιλοσοφία του Φρειδερίκου Νίτσε,
 ο οποίος ήταν φορέας ενός δυναμικού μηδενιστικού πνεύματος, στοχεύοντας
 στη δημιουργία του ιδανικού του Υπερανθρώπου. Στη σύγχρονη φιλοσοφία,
εκπρόσωπος του μηδενισμού υπήρξε ο Γάλλος υπαρξιστής Ζαν-Πωλ Σαρτρ, για τον οποίο η ανθρώπινη ύπαρξη είναι φορέας οντολογικής ύπαρξης του μηδενός.
Αγία ράβδος

Παλαιάς κοπής (ύστερος 19ος αιώνας) ονομασία για τη *βέργα* με την οποία έπεφτε πολύ ξύλο στα νεώτερα μέλη μιας οικογένειας. Η αγιοποίηση της ράβδου ίσως έχει σχέση με αναφορά στην ποιμαντορική ράβδο των επισκόπων με την οποία ποιμαίνουν τα λογικά πρόβατα του ποιμνίου τους ή, απλώς, στην πεποίθηση ότι το ξύλο αγιάζει τον άνθρωπο, είναι βγαλμένο από τον παράδεισο ή, τουλάχιστον, είναι το ίδιο άγιο καθώς διά της παιδαγωγίας εξασφαλίζει την κοινωνική τάξη. Βλ. και το σημείωμα του Νίκου Σαραντάκου για την δασκαλίστικη απειλητική έκφραση θα πέσει η αγία ράβδος.

ΠΑΡΑΔΕΙΓΜΑ

Με ανοιγμένα κεφάλια, πλάτες χτυπημένες, πόδια καταματωμένα και μάτια πρησμένα, κουρνιάζουν στα σπίτια τους, αφού μπαίνουν με προφυλάξεις για να μη γίνουν αντιληπτοί από τη μάνα και τον πατέρα. Βέβαια δεν γλιτώνουν όλοι από την παντόφλα της μάνας, ούτε από τις σφαλιάρες του πατέρα. Πέφτει κάποιες φορές πολύ ξύλο. Πέφτει και η λεγόμενη **αγία ράβδος**, που είναι κατασκευασμένη από κλαδί αγριελιάς και τσούζει στα πισινά όσο τίποτε άλλο. (Γιάννης Καιροφύλας, *Η Αθήνα της Μπελ Επόκ*, Φιλιππότης, Αθήνα 2018 (6η έκδοση), σ. 136).
Ανθρωπαύση

Η παύση των ανθρωπίνων δραστηριοτήτων λόγω του λόκνταουν για την αντιμετώπιση του κορονοϊού Covid-19, κυρίως αυτού της άνοιξης του 2020, και τα αποτελέσματά της (μείωση της ηχορύπανσης, εμφάνιση άγριων ζώων στις πόλεις κ.λπ.). Μία από τις λέξεις του 2020 σύμφωνα με το Inside Story. Ή γενικότερα η παύση της ανθρώπινης ζωής. Αντιδάνειο από το αγγλικό anthropause.

ΠΑΡΑΔΕΙΓΜΑΤΑ

1. Τα οικολογικά καλά της **ανθρώπαυσης** κράτησαν μόλις μερικούς μήνες το 2020, μετά ξαναμολύναμε τη φύση με αμέτρητα πλαστικά γάντια, μάσκες και πλαστικά ταπεράκια ντελιβεράδων.
2. Αν δεν με απατά η μνήμη μου η ανδρόπαυση ξεκινά λίγο μετά τα 60 εδώ πλέον δεν μιλάμε για ανδρόπαυση αλλά για **ανθρώπαυση** !! (Εδώ).
Kwanzaa

Εορτή της Αφρο-αμερικανικής κουλτούρας από τις 26 Δεκεμβρίου ως την 1η Ιανουαρίου, η οποία κορυφώνεται στο Καραμού, που συμπίπτει με τη δυτική Πρωτοχρονιά. Δημιουργήθηκε από τον Maulana Karenga και είναι βασισμένο στις αφρικανικές αγροτικές παραδόσεις συγκομιδής. Εορτάστηκε για πρώτη φορά στην Αμερική το 1966. Ετυμολογείται από την έκφραση *matunda ya kwanza* στα Σουαχίλι που σημαίνει τις απαρχές των καρπών και σχετίζεται με την πάροδο του ηλιοστασίου. (Δες). Θεωρείται κατ' αρχήν ως μια Αφρο-αμερικανική εναλλακτική στα Χριστούγεννα και κατ' επέκταση μια μεταμοντέρνα *ψαγμενιά* για όσους μεταμοντερνιάρηδες *πολιτικορθάκηδες* θεωρούν τα Χριστούγεννα ως μια *offending* λευκή, σεξιστική, αποικιοκρατική εορτή και θέλουν να κάνουν μια πιο *λατέρνατιβ* αγωνιστική ευχή ή έστω μια μουλτικουλτουριάρικη συμπερίληψη.

ΠΑΡΑΔΕΙΓΜΑΤΑ

1. Σας εύχομαι ευτυχισμένα μαύρα **kwanzaa**, το να ευχόμαστε λευκά Χριστούγεννα είναι πολύ ρατσιστικό! (Φέισμπουκ).
2. Σας ευχόμαστε καλά Χριστούγεννα, ευτυχισμένο Χάνουκα, και χαρούμενο **Κουάνζα**. (Μουλτικουλτουριάρικη συμπεριληπτική ευχή).
3. Ευτυχισμένος **Kwanzaa**. (Εδώ).
4. Είτε γιορτάζετε τα Χριστούγεννα, το Χανουκά, το **Κουάνζα** ή τον Σατανά, ορίστε μερικές ιδέες δώρων για τους φίλους και την οικογένειά σας, που θα τους βοηθήσουν να κατακτήσουν αυτή την περίεργη ευτυχία που ονομάζεται γιορτινή χαρά.  (Popaganda).
Όλα πόπα

Όλα νταξ, όλα κομπλέ, στην μαθητική αργκό τελευταίας κοπής.

Αν και η πιτσιρικαρία που συμβουλεύτηκα το αρνείται κατηγορηματικά,
μάλλον πρόκειται για εκδοχή του *«όλα μπόμπα»*. Συνάδει δε με το ιντερνετικό σλανγκοφαινόμουνο, συλλαβές εις ***μπ-*** να αντικαθίσταται με ***π-*** (πιχί πλοκάρω αντί για μπλοκάρω).

## Παραδείγματα

*- καλα ποσο μου τη σπαει που*
η μαλακισμενη κουλτουρα του φορουμ εχει βγει προς τα εξω κ μαλιστα με 3 χρονια
καθυστερηση. οκ για εδω μεσα παλευεται αλλα τωρα να βλεπεις ακυρες γκομενες να
μιλανε για παφους κ πυρες κ **ολα ποπα** ειναι καπως ξερω γω. γαμω το χριστο
αυτουνου που σκεφτηκε την ιδε*α (εδώ)*

*- Η*
Εκλογική Συνεργασία ΚΚΕ(μ-λ) και Μ-Λ ΚΚΕ συμμετέχει στις εκλογές με συνδυασμούς
σε όλες τις περιφέρειες. **Πόπα όλα – όλα πόπα** *(εκεί)*

*- Εδώ αράζουμε με κρου, **όλα πόπα*** (παραπέρα)

   *© Vrastaman 2016*
Αγιάζουν τα αρχίδια μου

Συνουσιάζομαι με αιθέρια γυναίκα εξαιρετικής ομορφιάς και σεξουαλικότητας με αποτέλεσμα τον μεταφορικό εξαγιασμό των οργάνων που παρέχουν το σπέρμα. Το βρίσκουμε σε έργο του Γιώργο Σκαμπαρδώνη ως σλανγκιά της ποικιλίας της Θεσσαλονίκης περί το 1965.

ΠΑΡΑΔΕΙΓΜΑ

Ειδικά η μία, η κοκκινομάλλα, είναι μανόπουλο. Όποιος την πάρει **θα αγιάσουν τα αρχίδια του**. (Γιώργος Σκαμπαρδώνης, *Casa Μπιάφρα*, Πατάκης, Αθήνα 2019, σ. 55).
Άλλος ξεψυχάει άλλος καυλομαχάει

Μια πιο υπαρξιακή εκδοχή του άλλοι αγκομαχάνε κι άλλοι καυλομαχάνε που εκφράζει την "εγγενή αδικία και ανισότητα που χαρακτηρίζει την ανθρωπότητα", σύμφωνα με τον Vrastaman. Σεξ και θάνατος έχουν βέβαια πολλά κοινά, καθώς και τα δύο γίνονται παντού, αλλά συνήθως στο κρεβάτι, και στα δύο βογγάς όταν τελειώνεις, και στα δύο μετά είσαι πτώμα.

ΠΑΡΑΔΕΙΓΜΑ

Αχ πώς τα ορίζει έτσι ο Θεός που **ο ένας ξεψυχάει κι ο άλλος καυλομαχάει** και οι περισσότεροι ξεχνούν από πού ήρθαν και κυρίως πού πάνε.

(Νικόλας Σεβαστάκης, *Άνθρωπος στη σκιά. Μια ελληνική ιστορία*, Πόλις, Αθήνα 2017, σ. 97).
Αναρχοκομμουνιστοληστοσυμμορίτης

Ένα από τα πλέον δημοφιλή καθ' υπερβολήν σύνθετα που χρησιμοποιήθηκε από δεξιούς εθνικόφρονες για να χαρακτηρίσει τα μέλη του *Δημοκρατικού Στρατού Ελλάδας* κατά τον Εμφύλιο (1946-1949) και έκτοτε χρησιμοποιείται κατ' επέκταση εναντίον αριστερών. Έχει το πλεονέκτημα ότι γεμίζει το στόμα σου, όταν το λες, καθώς συνδυάζει και τα δύο σύνθετα *αναρχοκομμουνιστής* και *ληστοσυμμορίτης* στην πληρότητά τους.

ΠΑΡΑΔΕΙΓΜΑΤΑ

1. Ασχημα μαντάτα για τους ελληνοχριστιανούς: *«Πο- ρεύεσθε απ’ εμού οι κατηραμένοι εις το πυρ το αιώνιο το ητοιμασμένον τω διαβόλω και τοις αγγέλοις αυτού. Επείνασα γαρ και ουκ εδώκατέ μοι φαγείν, εδίψησα και ουκ εποτίσατέ με, ξένος ημήν και ου συνηγάγετέ με γυμνός και ου περιβάλλετέ με, ασθενής και εν φυλακή και ουκ επισκέψασθέ με».*Εάν παρ’ ελπίδα υπάρχει θεός, τότε εμείς οι άθεοι, υλιστές, αναρχοκομμουνιστοληστοσυμμορίτες μάλλον θα τη γλιτώσουμε φθηνά, ενώ ο μητροπολίτης Ανθιμος, ο τηλενομάρχης Ψωμιάδης, ο Καρατζαφύρερ και οι υπόλοιποι εκλεκτοί εκπρόσωποι του ελληνοχριστιανικού θιάσου, που φαντασιώνονται φράχτες και άνοιγμα πυρός στο τρίτο αλτ2, μάλλον την έχουν άσχημα: *«Και απελεύσονται ούτοι εις κόλασιν αιώνιον…»*. Δεκάδες μετανάστες απεργοί πείνας διεκδικούν τα αυτονόητα δικαιώματά τους, υπό το βλέμμα της κατακρεουργημένης απ’ τον χριστιανικό όχλο νεοπλατωνικής φιλοσόφου Υπατίας. Οι απ’ ευθείας απόγονοι των ανθρωπόμορφων αυτών ουρακοτάγκων θα ήθελαν να πράξουν ομοίως, αλλά από τότε δυστυχώς μεσολάβησε και αυτός ο καταραμένος ο Διαφωτισμός – γαμώ το Βολταίρο μου μέσα και όλους τους εγκυκλοπαιδιστές μαζί! (Πολύκαρπος Γεωργιάδης).
2. ΑΕΙ ΣΤΟ..ΠΑΚΙΣΤΑΝ, ΑΠΛΥΤΟΙ, ΑΠΑΤΡΙΔΕΣ,ΨΥΧΙΚΑ ΛΕΠΡΟΙ **ΑΝΑΡΧΟΚΟΜΜΟΥΝΙΣΤΟΛΗΣΤΟΣΥΜΜΟΡΙΤΕΣ**. ΣΑΣ ΠΟΝΑΕΙ Ο ΛΙΑΚΟΣ ΚΑΙ Ο ΜΙΧΑΛΟ-ΛΙΑΚΟΣ. (Ξυπνηστερέ).
3. Όταν ο Ριζοσπάστης και το ΚΚΕ παίρνει θέση υπέρ του ασύλου στα πανεπιστήμια καταλαβαίνεις ότι δεν είναι απλά αντιεξουσιαστές αλλά γκρουποσκυλα και **αναρχοκομμουνιστοληστοσυμμοριτες** !! (Πρώτο Φλέμα).
W

1. Στο ιδίωμα των πολυσυντροφικών είναι μία πολυσυντροφική σχέση, όπου ενώνονται δύο λάμδα. Δηλαδή δύο τρίγωνα όπου μόνο ένα πρόσωπο έχει σεξουαλικές σχέσεις με άλλα δύο πρόσωπα ενώνονται από ένα πρόσωπο που συμμετέχει και στα δύο τρίγωνα.
2. Στο οικονομολογικό ιδίωμα είναι μια πορεία μετά από μια κρίση, όπου έχουμε ύφεση, ανάπτυξη, πάλι ύφεση και πάλι ανάπτυξη, κατά ένα μάλλον αισιόδοξο σενάριο.

ΠΑΡΑΔΕΙΓΜΑΤΑ

1. Τα πράγματα έγιναν περίπλοκα, όταν ο Γιάννης έκανε σεξ με τη Μαρία και έτσι από λάμδα γίναμε **W**.
2. - Είμαι αισιόδοξος, πιστεύω ότι η ελληνική οικονομία μετά την κρίση της πανδημίας θα ακολουθήσει πορεία **W**. - Εγώ πάλι είμαι απαισιόδοξος. Πιστεύω ότι θα ακολουθήσει πορεία Ι. - Δηλαδή; - Συνεχή ελεύθερη πτώση.
Άλειμμα

Παλαιά σλανγκιά, του ύστερου 19ου αιώνα και αρχών του 20ου, για τη *δωροδοκία* σε διεφθαρμένο υπάλληλο ή τη δωροδοκία, το *λάδωμα*, εν γένει. Η εικόνα είναι από τον τροχό, ο οποίος αλείφεται με μαγειρικό λίπος, για να γυρνάει αποτελεσματικά, χωρίς να τρίζει, ή για άλλο μηχάνημα, λ.χ. όπλο κ.ά., και εννοείται ότι χρειάζεται δωροδοκία για να λειτουργήσει όπως πρέπει η κρατική μηχανή ή κάποιο άλλο διεφθαρμένο σύστημα.

ΠΑΡΑΔΕΙΓΜΑ

— Το κάνουμ' εμείς και πάει. Του βάζουμε **άλειμμα**. (Αλέξανδρος Παπαδιαμάντης, *Η Πιτρόπισσα*, 1909).
Αγαπησαντρού

Η γυναίκα που αγαπάει τους άντρες και με την ειδική έννοια του εραστή, αλλά και γενικότερα κάθε τι το αντρικό. Η γυναίκα που είναι συναισθηματική, δοτική, πρόσχαρη, μερακλού, περιποιητική, το αντίθετο της *μη μου άπτου* και της *ξινομούνας*, το αντίστοιχο του άντρα που χαρακτηρίζεται *γυναικάς* ή *μουνάκιας*. Προέρχεται από το ιδίωμα της Μικράς Ασίας. Λέγεται και *αγαψαντρού*.

ΠΑΡΑΔΕΙΓΜΑ

Η Αμαλία είχε δύο μεγάλα προσόντα. Πρώτον ήταν **αγαπησαντρού**. Αγαπούσε τον άνδρα γνήσια, πηγαία, μέσα από την καρδιά και το μουνί της. Χαιρόταν όσο τίποτα να τον ευφραίνει παντοιοτρόπως. Η απόλαυσή του γινόταν δική της απόλαυση. (Χρήστος Χωμενίδης, Νεαρό Άσπρο Ελάφι, εκδ. Πατάκη, Αθήνα 2016, σ. 171)
Αγριόμαγκας

Και *αγριγιόμαγκας* σε διαλέκτους, όπως η λεσβιακή. Λέξη από τη *σάγκα του μάγκα*, δηλώνει τον μάγκα που δεν σηκώνει πολλά πολλά, που βρίσκεται εκτός πολιτισμένου κόσμου, που είναι τόσο σκληρός ώστε καθίσταται άγριος.

ΠΑΡΑΔΕΙΓΜΑΤΑ

1. Η εικόνα του παπόβιου συμπληρωνόταν με μαλλάκι-χαίτη και υποχρεωτικά λευκή καλτσούλα, ενώ ολοκληρωνόταν με πινελιές μπουφάν flight ή δερμάτινου perfecto, αν ήσουν **αγριόμαγκας** και καβαλούσες «αγριόπαπια». (Επικό άρθρο εδώ)
2. Σκυλοπυρηνικός, ο **αγριόμαγκας** σε σκυλάδικο Γ' κατηγορίας. (Από το φόρουμ του lexilogia)
3. "Όλο το ανφάν γκατέ του ρεμπέτικου πιάνει στασίδι εδώ μα οι πιο ταχτικοί είναι ο ψηλέας Παπαϊωάννου πρώην βαρκάρης και τερματοφύλακας, ο γκραντ κουστουμάτος Κερομύτης, ο **αγριόμαγκας** Γενίτσαρης γέννημα θρέμμα της Αγια-Σοφιάς, ο αρβανιτόμαγκας της Κούλουρης Νίκος Μάθεσης ή τρελάκιας που δεν παίζει κανένα όργανο, μόνο γράφει στίχους και γουστάρει με τα φιλαράκια, ο σένιος και ήμερος Μητσάκης, ο χαμογελαστός Κούλης Σκαρπέλης και ο τσαρλατάνος Μπάτης με το παπιγιόν που μένει δύο στενά πιο πάνω, στην Αίμου, και πουλάει στις γυναίκες γιατροσόφια και μαντζούνια δικής του έμπνευσης και ο Κώστας Καπλάνης που έχει το κουρείο στην Αγχιάλου" (Από το βιβλίο του Διονύση Χαριτόπουλου *Εκ Πειραιώς*)
Αναρχοπαπάρας

Χρησιμοποιείται από δεξιούς κυρίως για να παρωδήσει το γεγονός ότι η αναρχική ιδεολογία είναι κατακερματισμένη σε πάρα πολλές παραφυάδες που δηλώνονται με β΄ συστατικά σε λέξεις που έχουν ως α΄ συστατικό το *αναρχο-* (στο σάιτ μας έχουμε λημματογραφήσει μερικές δεκάδες). Το σλανγκικό συστατικό *-παπάρας* (εκ του *παπάρι = αρχίδι* με τη σημασία κυρίως της *ασημαντότητας*) χρησιμοποιείται σε σλανγκικά επώνυμα που δηλώνουν την ανώνυμη ασημαντότητα κάποιου, λ.χ. *Χατζηπαπάρας* κ.τ.ό. Με παρόμοια σημασία ο *αναρχοπαπάρας* είναι ο ανήκων στη νιοστή ασήμαντη φράξια του αναρχισμού. Συμπληρωματικώς, είναι, κατά τους χρησιμοποιούντες την έκφραση, ο αναρχικός τύπου *αναρχομαλάκας* ή *αναρχοβλαμμένο* που καταφεύγει σε ανούσιους μάταιους βανδαλισμούς και *αναρχομπάχαλα* χωρίς καμία σκοπιμότητα ή που καταφεύγει σε περίπλοκους διανοητικούς ακροβατισμούς χωρίς σημασία.

ΠΑΡΑΔΕΙΓΜΑΤΑ

1. Περίμενε περίμενε το παιδί αλλά δεν είδε donation από τον ΣΥΡΙΖΑ στο λογαριασμό που έχει ανοίξει στο Paypal και είπε να τα χώσει μπας και συγκινηθούν... Η πλάκα είναι ότι ο **αναρχοπαπάρας** διατηρεί για τον εαυτόν του το δικαίωμα να λέει ότι είναι αδέσμευτος και δεν πληρώνεται από πουθενά (εκτός από τον Αλαφούζο)... εμείς δεν μπορούμε να το πούμε για τον εαυτόν μας γιατί "είμαστε υπάλληλοι της Συγγρού και τα παίρνουμε"... (Δεξί Εξτρέμ για Πιτσιρίκο).
2. Οι αστυνομικοί είναι εκεί επειδή κάποιοι ανεγκέφαλοι νομίζουν ότι μπορούν να επιβάλουν αυτά που τους ψιθυρίζουν οι διάφοροι ινστρούχτορες με το έτσι θέλω. Και αλίμονο αν υπάρχει έστω και ένας άνθρωπος που καταδέχεται να τον εξευτελίζει ο κάθε τελειωμένος, χαπακωμένος, **αναρχοπαπάρας**, καλομαθημένος, επαγγελματίες-φοιτητής-διαδηλωτής για 1000 ευρώ το μήνα και χωρίς υπερωρίες! Είσαι βαθιά νυχτωμένος φίλε μου! (Εδώ).
3. Χαχαχα παρτα μαλάκα Κυπριε Τουρκοσπορε από τα αδέλφια σου της μπεσικτας, που το παίζεις "PAOK G4" και Àntifa. Ο πρώτος φασίστας **αναρχοπαπαρας** είσαι. (Εδώ).
Αγυρτοπατριώτης

Λέξη του τέλους του 19ου αιώνα με την οποία στιγματίζονταν οι θιασώτες της Μεγάλης Ιδέας που την εργαλειοποιούσαν για τους δικούς τους ιδιοτελείς σκοπούς. Η *Μεγάλη Ιδέα* ονομαζόταν και *Μεγάλη Αγυρτεία* από τους επικριτές της.

ΠΑΡΑΔΕΙΓΜΑ

Αναβιώνουν οι **αγυρτοπατριώτες** που ζητούν να πάρουμε την Αγια-Σοφιά.
ΑΧΝΕ

Έκφραση μέσων κοινωνικής δικτύωσης, όπως το *ΤΙΝΑΦΤΟΡΕ*. Είναι το "αχ ναι" ανορθόγραφο και στη συνέχεια κολλημένο σε μία λέξη σαν να πρόκειται για κλητική του ανύπαρκτου δευτερόκλιτου ουσιαστικού *"αχνός"*. Οπωσδήποτε γράφεται με κεφαλαία. Πρόκειται για επιφώνημα οργασμού μεταφορικού ή κυριολεκτικού, όπου ξεχνιέται η ορθογραφία και το savoir vivre του έγγραφου λόγου. Παρόμοιο *NE TI?*.

ΠΑΡΑΔΕΙΓΜΑΤΑ

κολ: σου καθεται πολυ ωραια αυτο το τζιν εγω: **αχνε** το ξερω κολ: \*κοιταζει πονηρα\* εγω: ναι ειναι το μονο πραγμα που μου καθεται (Tumblr).
H8ερ, Η8er

Ο *χέιτερ*, στη γραπτή διαδικτυακή (πρβλ. και str8), αυτός που *αγαπά να μισεί/ αγαπομισεί* από φθόνο κάποιον μεγάλο σταρ. (Πολλές φορές, βέβαια, είναι ο επίδοξος σταρ που μες στον ναρκισσισμό του θεωρεί ότι έχει χέιτερς).

ΠΑΡΑΔΕΙΓΜΑ

Κουκλί ο Βαρουφάκης στην πορεία για Πολυτεχνείο, θα καταπιούν τη γλώσσα τους οι **H8ερς**.
Αδερφοτροφή

Στα καλιαρντά είναι το *ποντίκι*, επειδή είναι τροφή για την *αδελφούλα*, δηλαδή τη *γάτα*, η οποία ονομάζεται έτσι λόγω της υποτιθέμενης ομοιότητάς της με τους ομοφυλόφιλους (αδερφές) στα νάζια και τους ακκισμούς.

ΠΑΡΑΔΕΙΓΜΑ

Το ημιυπόγειο που νοικιάσαμε έχει **αδερφοτροφή** και τώρα πρέπει να πάρουμε αδελφούλα.
Ανέβασμα

1. Η *ευφορία* μετά τη χρήση ναρκωτικών ουσιών.
2. H γενικότερη ψυχική ευεξία που προκαλείται από κάτι το ανεβαστικό. Λανθάνουσα μεταφορά είναι εδώ και η στύση του πέους που ανεβαίνει.
3. Το uploading.

ΠΑΡΑΔΕΙΓΜΑΤΑ

1. Λένε "σεβρ" το κατσικίσιο τυρί, "μιουλ" τα ξώφτερνα παπούτσια, "πάρτι άνιμαλ" το ξεσαλωμένο πορνίδιο, "γκάτζετς" τα άχρηστα αντικείμενα, "σελέμπριτιζ" τους μαϊντανούς των συγκεντρώσεων, "καλτ" τις προπέρσινες σαβούρες, "τρέντι" κάθε νέα μπούρδα, "γουικέντ" το Σαββατοκύριακο, "κονέ" τις διασυνδέσεις, "φάσιον βίκτιμς" τα βαρεμένα της μόδας, "επώνυμους" τα κοσμικά νούμερα, "σόπινγκ" τη λύσσα για αγορές, "σταρ" τα ξόανα του θεάματος, "ντίβες" τις παλιές καραβάνες στο κουρμπέτι, "**ανέβασμα**" τη ντρόγκα, "χάι" την ψωνάρα, "γκλάμουρ" την επιδειξιομανία, "ντάουν" την κατάθλιψη κ.ο.κ. (Διονύσης Χαριτόπουλος, *Ημών των Ιδίων*, εκδ. Τόπος, Αθήνα 2002, σ. 48-49).
2. Προκάλεσαν μεγάλο **ανέβασμα** τα μωράκια στο κλαμπ. Έκαναν το μαγαζί όπα!
3. Κάνε ένα **ανέβασμα** τα αρχεία να δω κάτι που θέλω.
Αναστασία

1. Έτσι ονομαζόταν τον Μεσοπόλεμο η λογοκρισία στις εφημερίδες. Πρόκειται για δάνειο από τα γαλλικά (*Madame Anastasie*) στον ύστερο 19ο αιώνα, που μεταφέρθηκε στα ελληνικά ως Μαντάμ Αναστασία. Απεικονιζόταν ως γηραιά κυρία με μεγάλο ψαλίδι. (Δες σημείωμα Νίκου Σαραντάκου).
2. Διάσημη τηλεοπτική σειρά του 1993-1994 στο Mega Channel με πρωταγωνίστρια τη Μυρτώ Αλικάκη και με επίσης διάσημο τραγούδι της Ελευθερίας Αρβανιτάκη σε στίχους Λίνας Νικολακοπούλου και μουσική Δημήτρη Παπαδημητρίου. Λόγω της σειράς μπορεί να χαρακτηριστεί ως αναστασία μία γυναίκα που της αρέσουν ταυτόχρονα ώριμοι και νεαροί άντρες, όπως στην πρωταγωνίστρια της σειράς ένας πατέρας (Μηνάς Χατζησάββας) και ο γιος του (Άλκης Κούρκουλος).

ΠΑΡΑΔΕΙΓΜΑΤΑ

1. Η Μαντάμ **Αναστασία** πλήρης ακμής ανέλαβε από χθες τα υψηλά της καθήκοντα. (Από τον Ριζοσπάστη του Μεσοπολέμου).
2. Τι είμαι εγώ; Καμιά **Αναστασία** να μου αρέσει ο πατέρας του;
Αγαπόμετρο

Σλανγκική μηχανή που μετράει την αγάπη. Η έκφραση βέβαια λέγεται στο πλαίσιο ότι κάτι τόσο υπαρξιακό και βαθύ, όπως η αυθεντική αγάπη, δεν μπορεί να μετρηθεί, αν και πολλοί το επιχειρούν. Μια πολύ πιο συγκεκριμένη αναφορά του όρου είναι στην ένδειξη *καρδούλα* στο Φέισμπουκ ή στην ένδειξη *νοιάζομαι*, οπότε αναφερόμαστε στο πόσες *καρδούλες* ή *νοιάζομαι* παίρνει ένα ποστ.

ΠΑΡΑΔΕΙΓΜΑΤΑ

1. Σε μια πρόσφατη βόλτα μου στο διαδίκτυο το μάτι μου έπεσε πάνω σε μια λέξη που την άκουγα για πρώτη φορά. Πόσοι από εσάς ξέρετε τι είναι το ‘μαμαδόμετρο’ ή αντίστοιχα το ‘μπαμπαδόμετρο’; Λέξη που σαφώς και δεν είναι δόκιμη αλλά περιγράφει τέλεια το περιεχόμενό της. Στο forum λοιπόν που χάζευα η συζήτηση είχε ανάψει κανονικά (μάλλον καυγά θα την χαρακτήριζα) σχετικά με το πόσο καλή μαμά είσαι εάν δεν θηλάσεις το παιδί σου ενώ μπορείς, εάν του δίνεις γλυκά από μικρό, το βγάζεις στον ήλιο κλπ. κλπ. Ένας αρκετά μεγάλος αριθμός αναγνωστών υποστήριζε την άποψη ότι όλοι οι γονείς λατρεύουν τα παιδιά τους και δεν πρέπει να υπάρχει ‘μαμαδόμετρο’. Δηλαδή, δεν πρέπει να υπάρχει μετρητής που να σου λέει πόσο καλή μαμά ή μπαμπάς είσαι, αφού ως γονέας είναι a priori σίγουρο ότι αγαπάς το παιδί σου και θέλεις το καλύτερο γι’αυτό. Και έρχομαι λοιπόν εγώ εδώ να υποστηρίξω την άποψη ότι όχι μόνο μαμαδόμετρο πρέπει να υπάρχει αλλά και ‘αγαπόμετρο’. Το ‘**αγαπόμετρο**’ όμως θα λειτουργεί πιο απλά ως εξής: θα γράφει πάνω την ερώτηση Αγαπάς το παιδί σου; Ενώ από κάτω θα έχει δύο φωτεινά λαμπάκια, ένα για το ΝΑΙ και ένα για το ΟΧΙ. Αναλόγως λοιπόν τον γονέα θα ανάβει το αντίστοιχο λαμπάκι. (Intertravelers).
2. Ανακαλύφθηκε το...“**αγαπόμετρο**” - Η μαθηματική εξίσωση που δίνει την απάντηση. (Ενικός).
3. Μόνο που το… **αγαπόμετρο** της Σούκι Φιν είναι τόσο πολύπλοκο, ώστε έκανε πολλούς να σκεφτούν ότι είναι καλύτερο να… μαδήσουν μαργαρίτες. (Espresso).
4. **Αγαπόμετρο**. (Νίκος Χαλιλόπουλος).
5. Το Ολυμπιακό **αγαπόμετρο**. (Φως).
6. Αλήθεια, είναι η αγάπη κάτι που μπορούμε να μετρήσουμε; Κι αν ναι, πώς; Υπάρχει κάποιος τρόπος; «Μέτρο δεν έχει η αγάπη», τραγουδούσε η Βίκυ Μοσχολιού. Μα τι είναι η αγάπη για να μπορεί να μετρηθεί; Μάζα; Θερμοκρασία; Από ό,τι γνωρίζω αυτά τα δύο μετριούνται με ζυγαριά και θερμόμετρο αντίστοιχα. Η αγάπη, δηλαδή, θα μετρηθεί με **αγαπόμετρο**, ας πούμε; Α, και θα πρέπει επίσης να μάθουμε να εφαρμόζουμε κανέναν τύπο; Να κάνουμε καμιά πράξη; (Pillow fights).
Αδεσούπα

Σλανγκικό έδεσμα δίκην *σούπας* που κερνάει όποιος θυμάται τελευταία στιγμή να πει το σημαντικότερο σε μια συνάντηση, ξεκινώντας με το δήθεν αθώο "α, δε σου πα".

ΠΑΡΑΔΕΙΓΜΑ

Άσ' τα φιλενάδα, με κέρασε **αδεσούπα**, αφού συζητάγαμε δυο ώρες για τις διακοπές μας στην Πάρο, όταν ήταν να φύγει μου λέει "α, δε σου πα" και μου αποκάλυψε ότι έχει αφήσει έγκυο τη Φανή.
Αγέλληνας

Εθνικό αυτοφαυλιστικό για τον Έλληνα που συμπεριφέρεται ως άβουλο και πειθήνιο μέλος αγέλης χωρίς κριτική σκέψη και ατομικότητα και πάει κοπαδιαστά όπου τον κατευθύνουν οι ιθύνοντες.

ΠΑΡΑΔΕΙΓΜΑΤΑ

1. όταν οι περισσότεροι **αγΈλληνες** νομίζουν ότι Έλλάδα είναι μόνο η Αθήνα δεν υπάρχει ελπίδα. (Πενταπόσταγμα).
2. Από κεκτημένη ταχύτητα οι **Αγέλληνες** νομίζουν ότι οι Ευρωπαϊκές χώρες είναι Χαβαλελλαδιστάν. Και μετά αρχίζουν οι φάπες. (Newsbeast).
3. Ήταν μια φορά κι έναν καιρό μια χώρα που τη λέγαν Αγελλάδα και είχε πρωθυπουργό τον Κότα Κοτάκη. Ο Κότας Κοτάκης πήρε την προεδρία του κόμματός του κληρονομιά, και αφού είχε αντίπαλο έναν άλλον κληρονόμο, τον Γιωτάκη Γιωταπέντε, ήθελε δεν ήθελε, πήρε και την πρωθυπουργία. Είχε όμως ένα «κουσούρι», όπως λένε οι άγιοι πατέρες της εκκλησίας. Το κουσούρι αυτό ήταν γνωστό στον κύκλο του αλλά δεν μπορούσε να γίνει ανεκτό από το χριστεπώνυμο πλήθος. Έτσι παντρεύτηκε την Νανάσα και έκανε (ω!!! τι σύμπτωση) δίδυμα. Όλα πήγαιναν καλά και ζούσαν αυτοί καλά κι εμείς χειρότερα. Ο Κότας Κοτάκης είχε κι ένα δεξί χέρι τον Ψευδωρή Ψευτόπουλο που έκανε μια φοβερή εφεύρεση. Σου λέει, οι Αγέλληνες τα χάπατα δεν ψηφίζουν κόμμα, πρόγραμμα, πολιτική, ψηφίζουν αρχηγό. Άρα τι πρέπει να γίνεται; Να υπάρχει υπεράνω όλων προστασία στον πρωθυπουργό. Κοτάκης ubber alles. Όποιος πάει να χτυπήσει τον πρωθυπουργό (συνειδητά ή κατά λάθος), θα αποθάνει ή θα αυτοκτονείται (κυριολεκτικά ή μεταφορικά). Κι έτσι όλα τα κανάλια, τα ΜΜΕ, και το σύστημα εξουσίας, αποφάσισε να μην χτυπήσει ποτέ τον αρχηγό. Διότι ο αρχηγός είχε ικανότητες μεγαλύτερες από τον Γιωτάκη Γιωταπέντε, και ήταν ικανός να κυβερνήσει. Είχε σπουδάσει θεατρολογία, μίλαγε με σοβαρό ύφος, είχε εκφραστικές ρυτίδες στην κούτρα του και όταν έβαζε το χέρι (με την παλάμη στο εσωτερικό) πάνω στην καρδιά του, λιγώνονταν οι θείτσες στο χωριό μου. Με την μπάσα του φωνή μίλαγε για «όοοολους τους **Αγέλληνες** και όοοολες τις Αγελληνίδες» και οι μακάκες που τον ακούγαμε τον πιστεύαμε. Έτσι το σύστημα αποφάσισε να οδηγήσει το λεωφορείο της Αγελλάδος ο Κότας Κοτάκης. Και τον στηρίζαν όλοι. Μέχρι και οι εκδότες που παραδοσιακά στηρίζαν το άλλο κόμμα, είχαν ένα δίκτυ προστασίας και σιωπής για τον Κότα. Μέχρι και ο τιβι σταρ Λαλάκης Φουστόπουλος ήταν αυτής της γραμμής Ψευτόπουλου. Ο Λαλάκης έκανε σκληρή κριτική στην δεξιά, και ξεφτίλιζε τους υπουργούς της δεξιάς και τον αρχηγό της αξιωματικής αντιπολίτευσης Γιωταπέντε, αλλά όλως τυχαίως ποτέ δεν έκανε κριτική στον Κοτάκη, Και ακόμη πιο τυχαίο ήταν ότι τον αποκαλούσε «ηθική μυγοσκοτώστρα» που σκοτώνει τις ανήθικες μύγες, που δεν προκάνει μεν να τις εξοντώσει όλες, αλλά πάντως είναι ηθική. Κι έτσι όλα ήταν καλά. (Music Heaven).
Αμμουδίτης

Στην ποικιλία της Ικαρίας είναι αυτός που κάνει ελεύθερο κάμπινγκ στήνοντας τη σκηνή του στην *άμμο* της παραλίας. Συνήθως είναι *κρούβαλος*, ήτοι φρικιό ελκυόμενο από τον αλτέρνατιβ και χαλαρό ρυθμό της *Φρικαρίας* άκα *Τζαμάικας*.

ΠΑΡΑΔΕΙΓΜΑ

Η Κατερίνα με τραβολογάει στη Μεσαχτή για «λαλάκια», δηλαδή για τα διάφορα μπιχλιμπίδια – βραχιολάκια, σκουλαρικάκια, χρωματιστές πετρούλες – που πουλάνε οι κρούβαλοι της παραλίας. Ο νεαρός **αμμουδίτης** έχει απλώσει την πραμάτεια στην άμμο και λιάζεται ήσυχος. Το καρτελάκι που έχει ακουμπήσει δίπλα στα μπιχλιμπίδια γράφει «το κατάστημα παρακολουθείται από κλειστό κύκλωμα τηλεόρασης».

- *Εσύ το έφτιαξες αυτό;* ρωτάει ένας περίεργος δείχνοντας το καρτελάκι.

Ο κρούβαλος τον κοιτάει με απορία. Σηκώνει τους ώμους λέγοντας:

- *Όχι, το βούτηξα απ’ το Μαρινόπουλο. Γιατί;* (Ροβυθέ)
Ανδρεικελάκης

Με τη στενή σημασία είναι σκωπτικό προσωνύμιο για τον Πρόεδρο του ΠΑ.ΣΟ.Κ. Νίκο Ανδρουλάκη. Με ευρύτερη σημασία σημαίνει οποιονδήποτε λειτουργεί ως ανδρείκελο για σκοτεινότερα συμφέροντα.

ΠΑΡΑΔΕΙΓΜΑΤΑ

1. Αυτός δεν είναι Ανδρουλάκης, **Ανδρεικελάκης** είναι. (Τουίτερ, απόκριση στον Κώστα Βαξεβάνη).
2. Δικαστής-διαιτητής του δικαστικού αγώνα ο **Λάζαρος Ανδρεικελάκης**, ενώ βοηθοί του εκ δεξιών και αριστερών, είναι ο **Αθανάσιος Φοβιτσιάρας** και **Ανέστης Ανικανόπουλος**. (Υπόγειο).
3. Είπε ο **Ανδρεικελάκης** που χρωστάει το κόμμα του χρέη 318.000.000€ και είναι υποχείριο του Λόμπι των Τραπεζιτών για να μην του τραβήξουν το σωληνάκι χρέους. (Φέισμπουκ).
4. Το πραγματικό του όνομα είναι **Ανδρεικελάκης** και είναι δορυφόρος του Κυριάκου Χιτλεράκη. (Τουίτερ).
Αθηναμπάντ

Αυτοφαυλιστικό που χρησιμοποιείται από ακροδεξιούς για να υποδηλώσει ότι η *Αθήνα* έχει υπερβολικά πολλούς Πακιστανούς, ομοιάζοντας με την πρωτεύουσα του Πακιστάν *Ισλαμαμπάντ*.

ΠΑΡΑΔΕΙΓΜΑΤΑ

1. Το **Αθηναμπάντ** της οικογένειας Μητσοτάκη. (Εδώ).
2. **Αθηναμπάντ**: Αυθόρμητοι εορτασμοί από την επενδυτική κοινότητα. (Εδώ).
3. Μόσιαλος και **Αθηναμπάντ,** οι δυο όψεις του ίδιου νομίσματος. (Newsbomb).
Rat Hotel

Εγκαταλειμμένο εργοστάσιο στον Κολωνό, όπου διέμεναν πρόσφυγες και μετανάστες μετά το 2002.

ΠΑΡΑΔΕΙΓΜΑ

Την άνοιξη του 2002, οι ακτιβιστές πραγματοποίησαν την πρώτη τους επίσκεψη σε ένα παλιό εργοστάσιο στον Κολωνό, όπου, σύμφωνα με πληροφορίες των Γιατρών του Κόσμου, διέμεναν περισσότεροι από 200 πρόσφυγες. **Rat Hotel**, δηλαδή "Ξενοδοχείο Αρουραίος", αποκάλεσε στους ακτιβιστές τον χώρο ένας από τους κατοίκους του, παραπέμποντας στις κακές συνθήκες που επικρατούσαν. Με αυτό το όνομα ή ως "το εργοστάσιο", λόγω της πρότερής του λειτουργίας, αναφέρονταν στον χώρο οι ακτιβιστές της ΕΕΑ. Στο **Rat Hotel** έμεναν αποκλειστικά άντρες οι οποίοι προέρχονταν από το Ιράν, το Ιράκ και την Τουρκία.

Επισκέφθηκα για πρώτη φορά το **Rat Hotel** μαζί με ακτιβιστές της ΕΕΑ τον Αύγουστο 2002, ενώ είχα ήδη ακούσει πολλά για το μέρος και τις συνθήκες διαβίωσης. Ωστόσο, το θέαμα που αντίκρισα ξεπερνούσε κάθε περιγραφή. Το παλιό εργοστάσιο ήταν ένα ημι-κατεδαφισμένο κτίριο, από το οποίο είχαν απομείνει μόνο ο σκελετός του κτιρίου και η ετοιμόρροπη οροφή. Στο οικόπεδο ξεχώριζαν παλιοσίδερα και ένα παλιό αυτοκίνητο με σκουριασμένες λαμαρίνες και σκασμένα λάστιχα, ανάμεσα σε σωρούς από σκουπίδια, σκισμένες σακούλες απορριμμάτων και μπάζα. Λάσπες και λύματα σχημάτιζαν λίμνες σε ολόκληρο τον χώρο. Μέρος του παλιού εργοστασίου είχε καταρρεύσει και ένας κόκκινος σταυρός σε μια ετοιμόρροπη κολόνα προειδοποιούσε απειλητικά για την καταλληλότητα του κτιρίου. Κάτω από τη στέγη είχαν στηθεί αυτοσχέδιες παράγκες με τοίχους από χαρτόκουτα και σανίδες. Σε καθεμιά από αυτές, οι οποίες αποτελούσαν αυτόνομες οικιακές μονάδες, έμεναν τρεις ή περισσότεροι άντρες. Οι άντρες κοιμούνταν στο πάτωμα και στους τοίχους είχαν κρεμασμένες φωτογραφίες γυναικών και τοπίων από περιοδικά, καθώς και τα ρούχα τους. Δίπλα βρισκόταν ένα αυτοσχέδιο κατάστημα με είδη πρώτης ανάγκης - χαρτιά υγείας, λιγοστές κονσέρβες, τσιγάρα- που διαχειριζόταν ένας άντρας από το Ιράκ. Σε μια γωνία κάποιος κούρευε τους συγκατοίκους του και κατά τόπους υπήρχαν εστίες με τσουκάλια πάνω στη φωτιά όπου μαγείρευαν φαγητό. [...]

Η συνεχής προσέλευση νέων κατοίκων είχε δημιουργήσει την ανάγκη να επεκταθεί ο κατοικήσιμος χώρος και έτσι στην οροφή στήνονταν νέες παράγκες, ο δεύτερος όροφος του **Rat Hotel**. Πάνω από τα κεφάλια μας άκουγα τους χτύπους από τα σφυριά, την ώρα που περπατούσα με τους άλλους ακτιβιστές. [...] Κατόπιν συμβουλής των άλλων ακτιβιστών, φορούσα μπλούζα με μακριά μανίκια, κλειστά παπούτσια και κάλτσες, μια και ο χώρος ήταν γεμάτος λύματα. Ενώ περπατούσαμε, από παντού έφταναν ανακατεμένες μυρωδιές από σκουπίδια, καπνό και φαγητά που μαγειρεύονταν. Η ατμόσφαιρα ήταν απονικτική. Άρχισα να νιώθω ένα κλειστοφοβικό αίσθημα. Το είπα στον Πέτρο, που βρισκόταν μπροστά μου και με φρόντιζε διαρκώς, ως πιο έμπειρος και παλαιότερος ακτιβιστής. Ο Πέτρος μου είπε πως στην πρώτη του επίσκεψη αναγκάστηκε να βγει εσπευσμένως έξω από το κτίριο για να μη λιποθυμήσει. (Κατερίνα Ροζάκου, *Από "αγάπη" και "αλληλεγγύη". Εθελοντική εργασία με πρόσφυγες στην Αθήνα του πρώιμου 21ου αιώνα*, Αλεξάνδρεια, Αθήνα 2018, σ. 202-203).
Αναρχομητέρα

Πολιτικά ορθός τρόπος να σχηματιστεί το θηλυκό του *αναρχοπατέρας* για λόγους ισότητας. *Αναρχομητέρα* είναι, λοιπόν, η γυναίκα που δίκην *ματρώνας* προσπαθεί να καπελώσει ένα αναρχικό κίνημα.

ΠΑΡΑΔΕΙΓΜΑΤΑ

1. Έχουμε ήδη απαλλοτριώσει βίγκαν ποπ κορν και αναμένουμε την έκφραση των ανθρωποκεντρικών αντανακλαστικών σας, συντρόφια. Αναμένουμε εκείνα τα μάτσο αγοράκια που “αν μας πετυχαίνανε πουθενά θα μας ρίχνανε ένα χέρι ξύλο” αλλά και τον υπόλοιπο συρφετό αναρχοπατέρων και **αναρχομητέρων** που αισθάνονται πως έχει μεγαλύτερη αξία η μπίζνα ενός μικροαφεντικού ή το μεροκάματο ενός εργαζόμενου από την ίδια την ελευθερία, την ζωή και την ύπαρξη ενός άγρια καταπιεσμένου αισθανόμενου ζώου. Αυτή τη φορά ίσως να μην έχετε να μας πείτε για τον αλληλέγγυο κρεοπώλη που δίνει τσάμπα κρεατάκι στους φτωχούς. Δεν έχει καμία σημασία. Θα βγάλετε πάλι το ρεφορμιστικό σας πρόσωπο και θα μας μιλήσετε για προτεραιότητες του αγώνα. ΣΤΑ ΤΣΑΚΙΔΙΑ. Αν μας ενδιέφεραν τέτοιου είδους αναλύσεις θα κατεβαίναμε στις εκλογές. (Προκήρυξη από τα "Πασχαλινά Σφυριά" εδώ).
2. Σημαντικό επίσης είναι το γεγονός του «τι» πραγματικά συνδέει όλον αυτον τον κόσμο (και δεν το βάζω με καμία νόρμα καθαρότητας που απεχθάνομαι ούτως ή άλλως). Στην ουσία είναι η ψήφιση του Μνημονίου 2. Αυτη η συνθήκη πρέπει να αλλάξει και να αναδιαμορφωθεί σε κάτι καινούριο μέσα από την συμμετοχή του κόσμου σε διάφορες διαδικασίες. Πρέπει να πάψει να είναι ένα γενικό «δεν έχουμε λεφτά» και να δούμε και τι άλλο μας έχουν πάρει από την στιγμή που γεννηθήκαμε. Επίσης πρέπει να κάνουμε κι εμείς βήματα παράλληλα με το να σπάμε τους προσωπικούς διαχωρισμούς που μπαίνουμε κατά καιρούς. Να ανοίξει επιτέλους αυτή η μεγάλη κουβέντα για τους αναρχοπατέρες και **αναρχομητέρες**. Να τεθούν ανάγκες ισότιμα στο τραπέζι όσο γελοίες ή ασήμαντες μπορεί να φαντάζουν για κάποιες/ους. (στην εξέγερση του 08 για κάποιους ήτανε φοβερά γελοίο το ζήτημα της απελευθέρωσης των ζώων μέσα σε διάφορες καταλήψεις αλλά για πολλά πολιτικά υποκείμενα ήταν τουλάχιστον γραφικό να συγκρουόμαστε με τις δυνάμεις καταστολής από το πρωί μέχρι το βράδυ κι έπειτα να παρεγγέλνουμε ψητά κοτόπουλα από το απέναντι ψητοπωλείο) Δεν θεωρώ πως χρειάζονται οι συνελεύσεις των 10 χιλ ατόμων ανά κατάληψη. Αν δημιουργηθούν περισσότερες εστίες αντίστασης ( με έναν «άλφα» συντονισμό μεταξύ τους στα πρακτικά θέματα επί του δρόμου) και πιο λειτουργικές θα γίνουν οι νέες καταλήψεις και πιο δύσκολα θα μας χτυπάνε οι στρατοί τους και διάρκεια με χαρακτηριστικά ζύμωσης θα έχουν τα εγχειρήματα μας. Αλλά απλά με το να βγαίνει το σόι μου με την ψήφιση του μνημονίου 2 και έπειτα να ξαναταμπουρώνεται στο σπίτι του (το ίδιο πράγμα δηλαδή που έκανε τόσες δεκάδες χρόνια) δεν είναι θετική εξέλιξη. Ένα χαρακτηριστικό παράδειγμα κατάληψης που τα πήγε φοβερά στην αρχή του Δεκέμβρη του 08 κι έπειτα τα θαλάσσωσε ήτανε αυτό της κατειλημέννης ΓΣΕΕ. (Σχολιαστές χωρίς σύνορα).
3. Αλλά θέλω να δω πότε αυτά τα εξαιρετικά μυαλά θα κάνουν πέρα όλους αυτούς τους αναρχοπατέρες και **αναρχομητέρες**. (Εδώ).
Αγγελοκάμωτη

Η γυναίκα που είναι τόσο όμορφη, αιθέρια, γλυκιά και έχει όλες τις αρετές, ώστε είναι σαν να έχει πλαστεί από τους αγγέλους. Παλαιά παραδοσιακή λέξη που βρίσκουμε στην Κρήτη, στα Δωδεκάνησα, στη Μικρά Ασία και αλλού. Μπορεί βεβαίως να χαρακτηρίσει και είδη ένδυσης, την Ελλάδα και ό,τι άλλο είναι τόσο καλό, ώστε να μοιάζει *αχειροποίητο*.

ΠΑΡΑΔΕΙΓΜΑ

1. (Παραδοσιακό τραγούδι από τον Ψαραντώνη εδώ)

Το μήλο όσο κρέμεται
εις τη γλυκομηλίτσα
ψύγεται για μαρένεται
για τρώντο οι διαβάτες

Αχί ζαχαρωκόκαλη
και καητοζυμωμένη
Αχί **αγγελοκάμωτη**
Αχί διαλομενένη

2. "Είσαι της Αποκαταστάσεως; συνεχίζει πάντα εχθρικά ο άνθρωπος. Έλα. Έχω ολίγον στο στόμα μου. Έλα να στο πτύσω! **Αγγελοκάμωτη**… φωνάζει μία από τις κόρες του. Φέξε στον ευεργέτη μας να ανέλθει. Έλα σωτήρα μας. Σε αναμένομεν με το νεράκι στο στόμα. Και λίγο παρακάτω, αφού αντιληφθεί  ότι ο ξένος είναι παιδί ακόμη και ζητήσει συγγνώμη για το φέρσιμό του,  αναφέρει ότι πίνουν το νερό τους από ένα μικρό βάλτο γεμάτο βατράχια και κουνούπια. Και αναρωτιέται: Γιατί μας έφεραν εδώ; Ερωτώ εσένα διότι οι άλλοι σιωπούν. Γιατί μας έφεραν;… Επειδή εβρήκαν μίαν εκκλησίαν. Μα οι εκκλησίες ζουν χωρίς νερό και χώμα. Τους αρκεί ένα κυπαρίσσι. Πολλές φορές ούτε κι αυτό. Γι’ αυτό σου απαντώ εγώ. Απλούστατα. Οι άνθρωποι θα πεθάνουν. Ιδού ο λόγος δια τον οποίον μας έφεραν εδώ. Μας κατεδίκασαν εις θάνατον και μας έφεραν εδώ διά να εκτίσωμεν την ποινήν μας*."* (Μενέλαος Λουντέμης, *Αγέλαστη Άνοιξη*, Αθήνα 1971).

3. Την βλέπεις, την παρακολουθείς, χωρίς παρελθοντολογίες, και γράφεις ή αποτυπώνεις, την πραγματικότητα. Με λίγα λόγια είναι η αυθεντική εκφράστρια αυτών που έζησε ο τόπος μας. Έτσι ακολουθώντας βήμα προς βήμα, τη Ροδίτισσα γυναίκα, έχεις απέναντί σου, την **αγγελοκάμωτη**, την αφέντρα, τη γλυκιά, την ευγενική, τη θεόμορφη, την πρόσχαρη, την ταιριαχτή, την τρυφερή, τη λυγερή, την καλή, τη χαριτωμένη, την τέλεια, με στόχους, (Ύμνος στη Ροδίτισσα)

4. Αφήστε και τις βρακοφόρες με το καβάλο να τρίβεται ανάμεσα στους μηρούς τους και παραδεχτείτε πως δεν υπάρχει καλύτερο παντελόνι από αυτό! Άλλη μία **αγγελοκάμωτη** δόση seven-τίλας για εσάς τις ιοστεφείς υπάρξεις, που θέλετε να ξεχωρίζετε. (Η Βέρα Φραντζή για μόδα εδώ).

5. Αχ! **Αγγελοκάμωτη** Ελλάδα μου, ξαπλώνω στο χώμα σου το σοφό, κάτω από τον ίσκιο μιας γέρικης ελιάς που ανασαίνει με ελεύθερες ανάσες αιώνες τώρα ….τις δικές σου ανάσες. Με φωνή γλυκιά και ταπεινή μου μίλησε για σένα κάθε της κλαρί που μοιάζει με άγιο σκήπτρο, που κάθε της καρπός είναι αντίδωρο. (Οίστρος εδώ).
Έχω το μαχαίρι και το καρπούζι

Παραλλαγή του γνωμικού έχεις μαχαίρι τρως πεπόνι που σημαίνει ότι κάποιος έχει την πλήρη εξουσία και μπορεί να κάνει κατά το καυλούν, αφού το καρπούζι δεν τρώγεται με τα χέρια και αυτός που διαθέτει το μαχαίρι είναι αυτός που έχει την εξουσία να κάνει τη διανομή κρατώντας μια προνομιακή μερίδα για τον εαυτό του και τους εγγύτερα σε αυτόν. Παρομοίως και με την πολιτική δύναμη, τον πλούτο κ.ο.κ.

ΠΑΡΑΔΕΙΓΜΑ

Ο κος Σαμαράς αποφάσισε τελικά να μην κάνει την κα Μπακογιάννη επίτροπο της Ελλάδας στην Commission. 'Oταν της το ανακοίνωσε τηλεφωνικά η κα Μπακογιάννη φέρεται να του απάντησε με μία παροιμία.
Κατά μία εκδοχή φέρεται να του είπε :" Eσύπρόεδρε **έχεις το μαχαίρι, έχεις και το καρπούζι**". (Εδώ).
Αδελφή

1. Κλασικότατη αργκό για τον *ομοφυλόφιλο*. Επιτατικά: *αδελφή νοσοκόμα, αδελφή προϊσταμένη, αδελφή του ελέους* κ.ά.
2. Στο φεμινιστικό ιδίωμα είναι απόκληση για συντρόφισσα γυναίκα που έχει υποφέρει από *τοξικούς μαλαπερδοφόρους* με βιασμό, παρενόχληση κ.τ.ό.

ΠΑΡΑΔΕΙΓΜΑΤΑ

1. Τον άντρα παλιά τον θέλανε λεβέντη, τώρα τον θέλουν **αδελφή** και τον φωνάζουν τρέντι.
2. Εμείς **αδελφή** μας σε πιστεύουμε. (Από πλακάτ σε φεμινιστική διαδήλωση στην Ηλιούπολη).
3. Μία **αδελφή** μας, βιαζόταν από τα 11 της από τον πατέρα της και αργότερα στην προσπάθειά της να ξεφύγει από την εφιαλτική οικογενειακή εστία, έπεσε θύμα ενός μπάτσου ο οποίος την κακοποιούσε, τη βίαζε, την χτυπούσε, την απειλούσε με όπλο και την άφησε εγκλωβισμένη σε κύκλωμα σωματεμπορίας μαζί με τον συνένοχό του. (Ανακοίνωση της συλλογικότητας Witches of the South για θύμα τράφικινγκ).
4. https://thepressproject.gr/o-pragmatikos-agonas-gia-tin-prostasia-tis-adelfis-mas-kai-kathe-adelfis-mas-tora-xekinaei/ «Ο πραγματικός αγώνας για την προστασία της **αδελφής** μας και κάθε **αδελφής** μας τώρα ξεκινάει». Μαζική πορεία στους δρόμους της Ηλιούπολης πραγματοποίησαν πολίτες που ανταποκρίθηκαν στο κάλεσμα φεμινιστικών οργανώσεων, στο πλευρό της νεαρής κοπέλας που δραπέτευσε από τον αστυνομικό που την κακοποιούσε και την εξέδιδε. Περίπου 2.00 άτομα συγκεντρώθηκαν, σε μία υπόθεση που έχει προκαλέσει σάλο για τους χειρισμούς της ΕΛ.ΑΣ και τα στοιχεία δείχνουν ότι βρίσκεται στην αρχή της.
5. Πριν 2 χρονια ακριβως, κρατουσα την 2 μηνων κορη μου γυμνουλα, ακριβως οπως την γεννησα κ οπως γεννηθηκα κ εγω. Την προετοιμαζα να μπει πρωτη φορα στην αγκαλια της θαλασσας κ να μαθει να θεραπευεται απ αυτην. Γυμνες κ οι δυο σε χορό με τα κυματα. Οπως στην κοιλια της μανας μας. Οσα αισχη κ να γινουν, οσο κ αν η πατριαρχικη κοινωνια αρρωσταινει τις κορες μας, τοση κ περισσοτερη κοντρα θα υψώνουμε εμεις . Για τις **αδελφες** μας, τις κορες μας, για τα θηλυκά ολου του κοσμου. Οχι ανοητε. Το σωμα μας δεν ειναι το πεδιο βολης σου, ουτε τοπος εκτόνωσης σου, ουτε καν στη διαθεση σου. Ειμαστε αρχέγονα πανίσχυρα οντα μαγικα, με εντολες παναρχαιες κ γνωσεις μυστικες. Γενναμε τη ζωη κ την θεριευουμε , κραταμε το συμπαν στη θεση του, γεμιζουμε την πλαση με αγαπη κ φροντιδα. Αν σε ενα γυναικειο κορμι, εσυ βλεπεις μονο το σκευος ηδονης σου κ οχι το μεγαλειο του, εισαι ανάπηρος σε ολα τα τερεν, κ τσαμπα σου δόθηκε το δωρο της ηδονης. Δεν θα φοβίσετε τις γυναικες να πλασουν τον κοσμο που ονειρευτηκαν. Δεν θα μειωσετε ουτε ποντο το μεγαλειο μας κ την αποστολη μας. Ειμαστε γυναικες, ειμαστε ελευθερες, ειμαστε οι μαναδες οι γιαγιαδες κ οι προγιαγιαδες σας κ οποιο τσογλανι ασελγεί πανω μας θα το φαει το μαυρο σκοτος. Καμια μονη, καμια μονη, ΚΑΜΙΑ ΜΟΝΗ. (Κλέλια Ρενέση στο Ίνσταγκραμ).
Αμπασάδα

Στο ιδίωμα των Κυθήρων, των Κυκλάδων και της Κρήτης, είναι το *μικροθέλημα*, η *εξυπηρέτηση*, από το ενετικό *ambassada*, που σημαίνει *πρεσβεία*. (Δες).

ΠΑΡΑΔΕΙΓΜΑ

Ήταν ανειδίκευτος, επαγγελματίας αργόσχολος και με **αμπασάδες** τα βόλευε. (Από εφημερίδα των Κυθήρων, για έναν τελάλη του Ποταμού τη δεκαετία του 1950, δες)
Αμυγδαλογελάστρα, μυγδαλογελάστρα

Παραδοσιακή λέξη για τη γυναίκα με γλυκό χαμόγελο.

ΠΑΡΑΔΕΙΓΜΑΤΑ

1. Μα εστάθη ασάλευτος και συντηράει τη **μυγδαλογελάστρα**. (Νίκος Καζαντζάκης, *Οδύσσεια*, 1938).
2. Αυτή, **μυγδαλογελάστρα**, χρυσολαμπαδó­κορμη, φεγγαρολαμπυρούσα, χρυσοδαχτυλιδóστομη, ανθοδροσομιλούσα… (Εδώ).
3. Προξενητάδες έστειλε ο Ράλλης για γυναίκα, Τη βρήκανε οπώφαινε του Ράλλη το ζωνάρι. Χρυσάφι, ασήμι τώρριχνε, και τ' ασημιού λογάρι, Κι' ασήμι κι' ασημόγνεμα, κλονιά μαργαριτάρι. Το έφανε, το ξύφανε, στον κόρφο της το βάνει.- Μάνα, νερό δεν έχουμε κ' εγώ θα πάω να φέρω.- Το χρυσό σίγλο άρπαξε, στη βρύσι κατεβαίνει. Εκεί εύρυκε τζη όμοιαις της και τζη χειροτεραίς της.- Μωρή καρυδομάγουλη κι' **αμυγδαλογελάστρα**, Μωρή ανεράϊδα του γιαλού και ανευροχορταρίστρα, Ο Ράλλης επαντεύτηκε κι' άλλη γυναίκα επήρε, Κ' εσέ κουμπάρα κράζει σε να τόνε στεφανώσης.- Εγώ, κι' αν παντρεύτηκε, με γεια του με χαρά του. Να παντρευτώ θέλω κι' εγώ κοντά στη γειτονιά του, Να πάρω από τη γέννατου και οχ τη γεννολογιά του, Και να περνώ από κείθενε, να καίγετε η καρδιά του. (Εδώ).
Αγγελοστολισμένος

Παραδοσιακή λέξη για τον άνθρωπο, ιδίως τη γυναίκα (*αγγελοστολισμένη*), που είναι τόσο όμορφος σαν να τον έχουν στολίσει οι άγγελοι. Συνώνυμο: *αγγελοστόλιστος.*

ΠΑΡΑΔΕΙΓΜΑΤΑ

1. **Αγγελοστολισμένη** μου, ποιος σου 'δωσε τη χάρη, να σαϊτεύεις τις καρδιές, δίχως να 'χεις δοξάρι. (Πέτρος Ζαράνης εδώ).
2. Η προσευχή του ποιητή. Στάλα-στάλα ανέβηκα την δόξα σου Χριστέ Με δάκρυ, αίμα καρδιάς και πόνο

Πότισα την ψυχή μου, ως που να σ’ αντικρύσω. Κι είδα το αιώνιό σου φως Τ’ αόρατα του ουρανού τα απάτητα τα αστέρια Την μάνα σου την Παναγιά την χιλιοδοξασμένη Την Πόλη σου την Άγια **αγγελοστολισμένη**.Τον Μιχαήλ αντίκρισα πλήρη φωτός και δόξης. Στον Γαβριήλ τραγούδησα γονατιστή στα πόδια Μαζί τους εταξίδεψα στα σύμπαντα, σ’ αιθέρες Άγνωστους μακρυνούς από Εσέ φιαγμένους. (Εδώ).

1. Μα!… το ’δειξες! Κι εγώ ο χαζός στέκω και περιμένω!… Να η χαρά μου να το φως: Αυτό το πρόσωπο το **αγγελοστολισμένο** και με ψευδώνυμο ζεστά γραμμένο! (Εδώ).
Αναρχοσταλίνας

Μια από τις σλανγκιές που πετυχαίνουν το εφέ τους λόγω της αντίφασης των συστατικών τους, εν προκειμένω του *αναρχικού* που αντιμάχεται κάθε εξουσία και του *σταλίνα* που εκπροσωπεί την πλέον ολοκληρωτική εξουσία. Ο όρος εννοεί με άκρα διαλεκτικότητα ότι κάποιος που φτάνει να γίνει απόλυτα αναρχικός γίνεται και απόλυτα *σταλίνας*, καθώς η διάλυση των πάντων είτε είναι μια μορφή ολοκληρωτισμού είτε καταλήγει σε σταλινισμό, καθώς η φύση δεν αρέσκεται στα κενά και το απόλυτο κενό εξουσίας φέρνει τη σκληρότερη εκδοχή εξουσίας. Μπορεί, βεβαίως, και απλώς να σημαίνει τον αντιφατικό τύπο που λέει ότι είναι αναρχικός, ενώ στην πραγματικότητα είναι μια χαρά αυταρχικός *σταλίνας*.

ΠΑΡΑΔΕΙΓΜΑΤΑ

1. Επεστρεψε το Τερμιναλ απο διακοπες? Ξερεις παντως….μπορει «**αναρχοσταλινας**» και μαλακας να γινεσαι…φιλοσιωνιστης ομως, καταντας… (Παραλληλογράφος).
2. εμφανιζόταν με διαφορετικά νικς όπως "αναρχοφασίστας", "**αναρχοσταλίνας**" κλπ. (Indymedia).
3. **Αναρχοσταλίνας**. Θα οργανωθούμε,

Θα φτιάξουμε ομάδες κρούσης,
Θα αφυπνίσουμε και το λαό,
Θα βγούμε στους δρόμους,
Θα τα ρημάξουμ’ όλα,
Θα φέρουνε μπάτσους και στρατό,
Θα κρυφτούνε μέσα στις έπαυλες τους,
Θα περάσουμε αλώβητοι,
Θα τους ψάξουμε και θα τους βρούμε,
Θα τους κλέψουμε τα όπλα,
Θα στρέψουμε τις κάνες εναντίον τους,
Θα τους θερίσουμε,
Θα τους κρεμάσουμε στις κεντρικές πλατείες,
Θα τους κάψουμε τα κότερα,
Θα τους κάψουμε τ’ αμάξια,
Θα τους πάρουμε και τα σπίτια,
Θα τους λιώσουμε σα σκουλήκια,
Θα κάνουμε τραπέζι για τους άστεγους με τ’ αντερά τους,
Θα τους γαμήσουμε την παναγία,
Θα τους γαμήσουμε και το χριστό,
Θα τους γαμήσουμε τα πάντα.

Κι όταν πια όλα τελειώσουνε,
Και μείνουμε οι αναμεταξύ μας,
Θα πάμε να ρίξουμε ομαδικό κατούρημα Πάνω στα πτωματά τους,
Γιατί ντάξει, πολύ γαμήσαμε και σήμερα… (Τερατογραφήματα).
Ίνφλουενσερ

Θεωρείται ως επάγγελμα του μέλλοντος. Πρόκειται για τον καθημερινό άνθρωπο της διπλανής πόρτας, ή μάλλον *άνθρωπο της διπλανής κάμερας,* ένα *μη σελεμπριτόνι,* που έχει, όμως, μεγάλη επιτυχία σε μέσα κοινωνικής δικτύωσης, κυρίως στο Facebook, στο Instagram και στο Youtube, φτιάχνει μια ιδιαίτερη περσόνα και, από τη στιγμή που παίρνει έναν αριθμό likes ή views και πάνω, θεωρείται ότι διαμορφώνει την κοινή γνώμη ίσως και περισσότερο από ένα πραγματικό σελεμπριτόνι. Μπορεί τότε να εκμεταλλευτεί εμπορικώς τη δημοφιλία του και να προωθήσει εμπορικώς προϊόντα, χεζόμενος στο χρήμα. Περισσότερα για τους ίνφλουενσερς εδώ, εδώ, εδώ και εδώ. Για τις εμπορικές δυνατότητες εδώ. Το να γίνει κάποιος ίνφλουενσερ είναι μία μεγάλη φιλοδοξία των χρηστών μέσων κοινωνικής δικτύωσης, που θέλουν να αποκτήσουν διασημότητα την οποία δεν έχουν καταφέρει αλλιώς, λ.χ. με την επαγγελματική τους δραστηριότητα.

## Παραδείγματα

1. Τι έχει τελικά μια **ίνφλουενσερ** στην τσάντα της; (Εδώ).
2. Σοσιαλ **ινφλουενσερ** - μπραντ αμπασαντορ - πολυμιξερ η Κυπραία και δεν ξέρω από πού να πάω να πέσω (Εδώ).
Αγνωριστοποίηση

Λέξη που χρησιμοποίησε ως προεκλογικό σύνθημα ο Ελευθέριος Βενιζέλος εννοώντας ότι θα κάνει την Ελλάδα αγνώριστη και που μετά οι πολιτικοί του αντίπαλοι του το γύρισαν μπούμερανγκ, εννοώντας ότι η χώρα έγινε αγνώριστη από σκάνδαλα. Κυρίως χρησιμοποιείτο το 1928-1933.

ΠΑΡΑΔΕΙΓΜΑ

Ένα ακόμη δείγμα **αγνωριστοποιήσεως** της χώρας. (Εδώ).
Αμορόζος

Ιταλικής προέλευσης, είναι ο εραστής, ο αγαπητικός και *αμορόζα, μορόζα* η ερωμένη. Παλαιακό, ήταν πολύ διαδεδομένο τον 19ο αιώνα.

ΠΑΡΑΔΕΙΓΜΑ

1. Παίρνει τη γυναίκα του Παλάσκα **μορόζα**. (Ιωάννης Μακρυγιάννης).
2. Κι είμαι γυναίκα ή **μορόζα** σου είμαι τάχα; (Βασίλης Ρώτας).
3. **Αμορόζα**. (Μπάλος Άνδρου).
Αμακατζής

Αυτός που ζει με ξένα χρήματα, ο *τρακαδόρος*, ο *τζαμπατζής* (< ιταλικό *a macca* < ενετικό *a maca*). Θηλυκό: *αμακατζού*. Λαϊκότροπη λέξη παλαιάς κοπής, τουλάχιστον από τις αρχές του 20ου αιώνα και ίσως πολύ πιο πίσω. Στο Διαδίκτυο φαίνεται να ανήκει σε πολλά διαφορετικά ιδιώματα, όπως λ.χ. της Λευκάδας, των Σερρών και της Σμύρνης.

ΠΑΡΑΔΕΙΓΜΑΤΑ

1. Ο ίδιος ο οξαποδώς να ξεπετιόνταν μπροστά του [...] δε θα τον αναστάτωνε όσο τούτος ο **αμακατζής**, ο χαρατσαδόρος. (Κωστής Μπαστιάς).
2. ΜΙΛΑΕΙ Ο **ΑΜΑΚΑΤΖΗΣ** ΓΙΑ ΤΖΑΜΠΑΤΖΗΔΕΣ. -Ο Ρέππας αποκάλεσε "τζαμπατζήδες" όσους διαμαρτύρονται. για τις υπέρογκες αυξήσεις στα διόδια και τις συγκοινωνίες. - Είπε ο **αμακατζής**\* της πολιτικής το μεροκαματιάρη τζαμπατζή! Χρόνια ολόκληρα είχε ελευθέρας για να καταστρέφει τον τόπο. (Εδώ).
3. Βγάλανε διαφήμιση, να μας υποτιμήσουν στου κέρδους το φτηνό βωμό, να μας εξευτελίζουν. Από γνωστή πολυεθνική, γερμανική εταιρία γελοία και τρισάθλια, μια σκέτη αηδία. Μας λένε πως ο Έλληνας, ζει αλλονών εις βάρος ότι είναι κλέφτης μπαταξής, κι **αμακατζής** μεγάλος. (Νίκος Τσίγκος Εδώ).
Άγκυρα

1. Σλανγκιά για το *πέος* που υπάρχει ήδη στα αρχαία ελληνικά.
2. *Ρίχνω άγκυρα* σημαίνει στην κλασική αργκό *αποσύρομαι από την πιάτσα*. Ή δίνω μεγάλη διάρκεια σε μια επίσκεψή μου. Ή, γενικά, εγκαθίσταμαι σε έναν τόπο. Στο ιδίωμα των ναυτικών σημαίνει *αγκυροβολώ, πιάνω λιμάνι*.
3. Αντιστρόφως, *σηκώνω άγκυρα* σημαίνει στο ιδίωμα των ναυτικών ότι φεύγω από λιμάνι και κατ' επέκταση σημαίνει ότι αποσύρομαι ή ότι φεύγω από ερωτική σχέση και χωρίζω.
4. *Άγκυρα σωτηρίας* σημαίνει ό,τι και το σανίδα σωτηρίας, δηλαδή κάτι το σωτηριώδες.
5. Οι συρόμενοι αναβατήρες στα χιονοδρομικά κέντρα που ανεβάζουν ταυτόχρονα δύο χιονοδρόμους.

ΠΑΡΑΔΕΙΓΜΑΤΑ

1. Της κάρφωσε την **άγκυρά** του.
2. Από την ημέρα που παντρεύτηκε έριξε **άγκυρα**.
3. Κάθε φορά που η γκόμενά του τού κάνει λόγο για γάμο, σηκώνει **άγκυρα**. (Λεξικό Γεωργίου Κάτου).
4. **Άγκυρα** σωτηρίας ψάχνει η κυβέρνηση για να μην καταρρεύσει.
5. Πήραμε την **άγκυρα** να ανέβουμε στην Άρτεμις 1, αλλά επάνω είχε πολύ αέρα που δημιουργούσε πρόβλημα. (Σλανγκρ).